20
विजयासाठी प्रार्थना
मुख्य गायकासाठी, दाविदाचे स्तोत्र.
1 परमेश्वर तुला संकटात साहाय्य करो,
याकोबाच्या देवाचे नाव तुझे संरक्षण करो.
2 देव त्याच्या पवित्र स्थानातून तुम्हास मदत पाठवो. तो तुम्हास सियोनातून साहाय्य करो.
3 तो तुझ्या सर्व अर्पणांची आठवण ठेवो,
आणि तुझे होमार्पण यज्ञ मान्य करो.
4 तो तुझ्या हृदयाच्या इच्छा मान्य करो,
आणि तुझ्या सर्व योजना पूर्ण करो.
5 तेव्हा आम्ही तुझ्या तारणात हर्ष करू.
आणि आमच्या देवाच्या नावात झेंडे उभारू.
परमेश्वर तुझ्या सर्व विनंत्या पूर्ण करो.
6 परमेश्वर आपल्या अभिषिक्ताला तारतो, हे मी जाणले आहे.
त्याच्या तारण करणाऱ्या उजव्या हाताच्या सामर्थ्याने,
तो त्याच्या पवित्र स्वर्गातून त्यास उत्तर देईल.
7 काही त्यांच्या रथांवर भरंवसा ठेवतात, तर काही घोड्यांवर,
परंतु आम्ही आमच्या परमेश्वर देवाला हाक मारू.
8 ते खाली आणले गेले आणि पडले,
परंतु आम्ही उठू आणि ताठ उभे राहू!
9 हे परमेश्वरा तारण कर, आम्ही आरोळी करू त्या दिवशी राजा आम्हांला उत्तर देवो.