11
सरळतेने चालणाऱ्याचा आधार
मुख्य गायकासाठी; दाविदाचे स्तोत्र.
1 परमेश्वरामध्ये मी आश्रय घेतो;
पक्ष्यासारखे डोंगराकडे उडून जा,
असे तुम्ही माझ्या जीवाला कसे म्हणता?
2 कारण पाहा! सरळ हृदयाच्यांना अंधारात मारावे म्हणून,
दुष्ट आपला धनुष्य वाकवतात आणि आपला तीर दोरीला लावून तयार करतात.
3 कारण जर पायेच नष्ट केले,
तर न्यायी काय करणार?
4 परमेश्वर त्याच्या पवित्र स्वर्गात आहे;
त्याचे डोळे पाहतात, त्याचे डोळे मनुष्याच्या संतानास पारखतात.
5 परमेश्वर नितीमानाची पारख करतो.
परंतू जे दुष्ट व हिंसा करतात त्यांचा तो द्वेष करतो.
6 तो दुष्टांवर जळते निखारे आणि गंधकाचा वर्षाव करील,
दाहक वारा हाच त्यांचा वाटा असेल.
7 कारण परमेश्वर नितीमान आहे आणि त्यास न्यायीपण प्रिय आहे.
सरळ असलेले त्याचे मुख पाहतील.